Diari Oficial de la Generalitat Valenciana


Sumari del DOGV 3305, del 11-08-1998 (1998/6418)

RESOLUCIÓ de 25 de maig de 1998, del director general d'Interior de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada Fundación Barón de Vallvert.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3305

Data del DOGV
:   11-08-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/6418


Data del document
:   25-05-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 25 de maig de 1998, del director general d'Interior de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada Fundación Barón de Vallvert. [1998/6418]
  
Vista la sol·licitud del dia 19 de febrer de 1998, que va entrar en el Registre en la mateixa data, amb el número 9522, efectuada pel Sr. Alfonso Manglano Beneyto, en representació de la Fundación Barón de Vallvert, en què se sol·licitava la inscripció de dita entitat en el Registre de Fundacions de la Comunitat Valenciana, basant-se en els següents
  
Antecedents de fet
  
Primer
  
Que segons l'escriptura de data 1 de desembre de 1988, i amb número de protocol 1777, atorgada davant del notari de l'Il·lustre Col·legi de València, Sr. Ramón Fraguas Massip, van comparéixer l'Il·lm. Sr. Joaquín Manglano Baldoví, baró de Llaurí, i comte de Burgo Lavezaro; l'Il·lm. Sr. Luis Manglano Baldoví, baró de Cárcer, i Sr. Francisco Llovera de Yriarte, a més de per si, com a marmessors de l'Il·lm. Sr. Ignacio Manglano Urruela, baró de Vallvert, per a constituir en aqueix acte una fundació denominada Fundación Barón de Vallvert, en compliment de la clàusula quinzena del seu testament, autoritzat pel mateix notari el 13 de juny de 1985.
  
Així mateix, i en compliment de la citada clàusula quinzena, i als efectes de la seua acceptació del càrrec de patrons de la fundació, van comparéixer l'Il·lm. Sr. Gonzalo Manglano Baldoví, marqués d'Altamira; l'Il·lm. Sr. Juan Alonso Stuik; l'Il·lm. Sr. Alfonso Manglano de la Lastra; la Sra. Asunción Rodríguez Pascual y Rodríguez de la Encina, viuda de Manent, i el Sr. Carlos Soler D'Hyver, tots en el seu nom i dret, a excepció del Sr. Juan Alonso Stuik, que ho va fer en nom i representació del seu germà Sr. Luis Alonso Stuik.
  
Sol·licitada formalment, en data 19 de febrer de 1998, la inscripció de la citada entitat en el Registre de Fundacions de la Comunitat Valenciana, el Protectorat va observar, entre d'altres, determinades deficiències en la redacció estatutària, i també es van produir variacions en el si del Patronat, tot això va ser esmenat mitjançant dues escriptures, una d'aclariment i rectificació, de data 4 de febrer de 1998, amb número 338 de protocol, autoritzada pel notari de l'Il·lustre Col·legi de València, Sr. Vicente L. Simó Santonja i atorgada per l'Il·lm. Sr. Joaquín Manglano Baldoví, baró de Vallvert i de Llaurí i comte de Burgo Lavezaro; l'Il·lm. Sr. Luis Alonso Stuyck, baró d'Almiserà; l'Il·lm. Sr. Fernando Manglano de la Lastra, baró de Terrateig; el Sr. Carlos Soler D'Hyver, i el Sr. Alfonso Manglano Beneyto, en el seu nom i dret i, a més a més, el Sr. Joaquín, en la seua condició de marmessor-comissari comptador-partidor de l'herència de referència, i una altra escriptura d'aclariment i complement de l'escriptura 338, atorgada pel Sr. Alfonso Manglano Beneyto, en representació dels anteriors compareixents, autoritzada pel mateix notari, en data 7 de maig de 1998, amb el número 1136 del seu protocol.
  
Segon
  
Segons l'article 5 dels seus Estatuts, l'objecte i la finalitat de la fundació és destinar l'immoble que constitueix el seu domicili social, siti al carrer del Mar, 49, de València, a museu i biblioteca pública.
  
Tercer
  
La dotació de la fundació, segons consta en l'escriptura de constitució es compon d'un milió de pessetes (1.000.000 PTA), en efectiu metàl·lic, i dels següents immobles:
  
- Casa número 49 del carrer del Mar, a la ciutat de València, el valor de la qual segons l'escriptura de partició hereditària de data 5 de desembre de 1987, autoritzada pel notari de l'Il·lustre Col·legi de València, Sr. Vicente L. Simó Santonja, és de setze milions de pessetes (79.022.766 PTA), i el valor cadastral de la qual és de vint-i-quatre milions quatre-centes trenta-nou mil tres-centes cinquanta-huit (47.273.298 PTA), si bé s'estableix un dret d'habitació, a la dona de claus del testador, en part de l'entresòl de dita casa, que habita amb el seu espòs, i que en tot cas dit dret s'extingirà el dia 1 de gener de l'any 2005.
  
- Entresòl en primera planta alta, portes 2 i 3, i planta baixa al carrer sant Martí, núm. 2 de València, valorats en un total de deu milions de pessetes (17.569.774 PTA).
  
Els mobles, quadres i objectes de plata, sitis a la casa del carrer del Mar, 49, figuraran en inventari que serà aprovat i firmat pels patrons i s'incorporarà al llibre d'actes de la fundació, i pel valor que es determine.
  
La realitat de l'aportació dinerària s'acredita mitjançant un certificat de l'entitat de crèdit Banco Bilbao Vizcaya, incorporat a l'escriptura, d'aclariment i rectificació de l'acta fundacional. Quant al valor dels immobles, s'indica en la citada escriptura de partició hereditària, el text de la qual es reprodueix en l'escriptura de constitució de la Fundació. Així mateix, el valor cadastral de la casa sítia al carrer del Mar, 49, s'incorpora en la citada escriptura d'aclariment i rectificació.
  
Quart
  
D'acord amb allò que s'ha previst en la clàusula testamentària quinzena, i del capítol III dels estatuts fundacionals, el Patronat és l'òrgan de govern, representació i administració de la fundació, que serà integrat per un mínim de tres membres i màxim de nou. Serà president del Patronat la persona que tinga legítimament el títol de baró de Vallvert; vocals: les persones que tinguen els títols de comte de Burgo Lavezaro; marqués d'Altamira; baró d'Almiserà; baró de Cárcer, o si morira el titular sense successors, la persona que tinga el títol de baró d'Alcalalí, o els seus successors en el títol, i si aquest morira també sense descendents, la persona que tenint el cognom Manglano siga elegida en cada moment per la Junta Rectora o Patronat; el Sr. Alfonso Manglano de la Lastra, i si no n'hi ha, i successivament els seus descendents, amb preferència dels barons i del de major edat; la Sra. Asunción Rodríguez Pascual i Rodríguez de la Encina, viuda de Manent, i Sr. Carlos Soler D'Hyver; secretari-patró: el Sr. Francisco Llovera de Yriarte, i si no n'hi ha, la persona que lliurement elegisca la Junta de Patronat, que podrà no ser patró.
  
Que com s'indica en l'antecedent de fet primer, s'han produït variacions en el si del Patronat proposat, que una vegada esmenades, mitjançant la citada escriptura d'aclariment i rectificació, el Patronat inicial queda compost per les següents persones:
  
- President: L'Il·lm. Sr. Joaquín Manglano Baldoví, Baró de Vallvert i de Llaurí, i Comte de Burgo Lavezaro.
  
- Secretari: Sr. Alfonso Manglano Beneyto.
  
- Vocals: L'Il·lm. Sr. Luis Alonso Stuick, Baró d'Almiserà; el Sr. Carlos Soler D'Hiver, i l'Il·lm. Sr. Fernando Manglano de la Lastra, baró de Terrateig.
  
La resta de l'articulat estatuari regula totes les qüestions previstes legalment en matèria de fundacions.
  
Fonaments jurídics
  
Primer
  
La Constitució inclou en el títol I, capítol II, secció II, article 34, el dret de fundació per a fins d'interés general.
  
Segon
  
L'article 1 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General, estableix que són fundacions les organitzacions constituïdes sense ànim de lucre que, per voluntat dels seus creadors, tenen afectat de manera duradora el seu patrimoni a la realització de fins d'interés general, circumstàncies que concorren en el present cas.
  
Tercer
  
Examinats els fins de la Fundació, la dotació així com l'aportació efectivament realitzada, aquells es consideren d'interés general, i aquesta inicialment suficient per a la inscripció, de conformitat amb allò que s'ha establit en l'article 11.b) del Decret 60/1995, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, en relació amb l'article 36 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General.
  
Quart
  
La carta fundacional i els Estatuts, continguts en l'escriptura pública d'1 de desembre de 1988, esmenats per dues escriptures complementàries de dates 4 de febrer i 7 de maig de 1998, reuneixen els requisits bàsics dels articles 8 i 9 de la vigent Llei 30/1994, de 24 de novembre, per la qual cosa la fundació pot ser reconeguda, tenint en compte el fi que persegueix segons l'article 5é dels seus Estatuts.
  
Cinqué
  
L'expedient ha sigut tramitat per la Direcció General d'Interior de la Conselleria de Presidència, a través del Servei d'Entitats Jurídiques, en virtut de les atribucions que té conferides pels decrets 4/1997 i 30/1997, de 26 de febrer, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Presidència, respectivament, tot això, en relació amb el Decret 60/1995, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana i l'article 10 de l'Ordre de 23 de maig de 1996, en la redacció donada a aquesta per l'Ordre de 25 de novembre de 1996, pel que fa a l'estructura administrativa a nivell de servei.
  
Vistos la Constitució, la Llei 30/1994, de 24 de novembre, el Reial Decret 316/1996, de 23 de febrer, pel qual s'aprova el Reglament de Fundacions de Competència Estatal, el Decret 60/1995, de 18 d'abril, del Govern Valencià, l'Ordre de 19 de gener de 1996, de la Conselleria d'Administració Pública, per la qual s'estableix la data d'inici d'activitats del Registre i Protectorat Únics de la Comunitat Valenciana, i l'altra normativa de pertinent aplicació, resolc:
  
Primer
  
Inscriure com a fundació la denominada Fundación Barón de Vallvert, en el Registre de Fundacions de la Comunitat Valenciana, amb el número 300(V) i classificar-la de caràcter cultural. El seu domicili radicarà a València, carrer del Mar, 49.
  
Segon
  
Inscriure, en el Registre de Fundacions de la Comunitat Valenciana, els Estatuts per què ha de regir-se la fundació, elevats a escriptura pública de data 1 de desembre de 1988, i amb número de protocol 1777, atorgada davant del notari de l'Il·lustre Col·legi de València, Sr. Ramón Fraguas Massip, esmenats amb sengles escriptures complementàries, autoritzades pel notari de l'Il·lustre Col·legi de València, Sr. Vicente L. Simó Santonja, de dates 4 de febrer i 7 de maig de 1998, i amb els números 338 i 1136 del seu protocol.
  
Tercer
  
Inscriure en el citat Registre el nomenament del primer Patronat segons figura en l'antecedent de fet quart de la present Resolució.
  
Notifiqueu l'actual Resolució, amb l'advertiment que contra aquesta, que no esgota la via administrativa, es podrà presentar recurs ordinari davant d'aquest mateix òrgan o davant del conseller de Presidència en el termini d'un mes, a comptar des de la data de la seua notificació, de conformitat amb allò que s'ha disposat en el Decret 60/1995, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, en relació amb l'article 114 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.